Ministarstvo državne uprave i lokalne samouprave saopštilo je da je 4. marta završeno prijavljivanje na kurs za prekvalifikacije u IT sektoru, koji je trajao dve nedelje.



Prijavilo se ukupno 8.902 kandidata, a najviše ih je između 26 i 35 godina starosti, ima završenu srednju školu, dok jednu trećinu čine osobe ženskog pola.



- Najveći broj prijavljenih kandidata je starosti od 26 do 35 godina (60%), a najmanji broj je starosti od 46 do 62 godine (svega 2%). Od ukupnog broja prijavljenih, 18 odsto su starosti od 18 do 25 godina, a 8 odsto predstavnika starosne grupe od 36 do 45 godina. Najveći broj prijavljenih kandidata trenutno nije u radnom odnosu (60%), dok je 40% kandidata koji imaju posao. Kada je reč o stručnoj spremi, 44% prijavljenih ima završenu srednju školu od kojih 30% pohađa neki studijski program, a 27% ima već završene osnovne studije. Kandidati koji imaju završen master predstavljaju 17% prijavljenih, a oni koji imaju završenu višu školu svega 13%. Među prijavljenima ima i onih koji poseduju doktorat. Osobe ženskog pola zastupljene su sa 35%, dok je 65% kandidata muškog pola - navedeno je u saopštenju ministarstva.



Projekat prekvalifikacija biće realizovan u tri velika grada pa su učesnici imali mogućnost da se izjasne u kom gradu bi pohađali obuku. U Beogradu bi obuku pohađalo 62% kandidata, a 27% u Novom Sadu i 11% u Nišu.



Cilj projekta prekvalifikacija u IT sektoru je povećanje broja IT juniora na tržištu kako bi se nadomestili nedostajući kadrovi. Projekat je zasnovan na rezultatima istraživanja koje su zajedno u januaru sproveli Ministarstvo državne uprave i lokalne samouprave i Infostud, u kome je učestvovalo 118 IT kompanija. Prva, pilot faza podrazumeva obuku za 100 odabranih kandidata, a glavna faza obuku za dodatnih 900 kandidata. Ukoliko pilot faza bude ocenjena uspešno, druga faza će biti sprovedena krajem godine. Kriterijum za merenje uspešnosti je brzina zapošljavanja u IT industriji nakon završenog kursa.



- Selekcija kandidata vršiće se u dva kruga. Svi prijavljeni kandidati imaće priliku da učestvuju u prvom krugu selekcije koji podrazumeva polaganje onlajn testa koji meri sposobnosti i potencijal za rad u IT sektoru. Kandidati će potom biti rangirani na osnovu postignutih rezultata, a oni najviše rangirani biće pozvani na drugi krug selekcije koji podrazumeva dodatna testiranja sposobnosti i sklonosti koja će se održati u Beogradu, Nišu i Novom Sadu. Kandidati koji ne budu odabrani za učešće u pilot fazi projekta biće ponovo kontaktirani za učešće u testiranju u glavnoj fazi projekta - saopštilo je ministartvo.



Kako se dodaje, program obuka počinje u aprilu i trajaće između dva i četiri meseca. Škole koje će vršiti obuke biće poznate sredinom marta, a kriterijumi na osnovu kojih će biti rangirane su: iskustvo u neformalnim i formalnim obukama, metodologija koja osigurava mogućnost zaposlenja u IT industriji u predviđenim rokovima, stručnost lica koja će voditi obuku i adekvatnost infrastrukture za održavanje obuka.

